กรมชลประทาน ยืนยันเตรียมพร้อมลดผลกระทบจากพายุลูกใหม่
นายทวีศักดิ์ ธนเดโชพล รองอธิบดีกรมชลประทาน กล่าวว่า สถานการณ์น้ำในพื้นที่ภาคตะวันออกเฉียงเหนือขณะนี้ โดยปริมาณน้ำในลุ่มน้ำชี-มูล มีแนวโน้มลดลง และจากที่กรมอุตุนิยมวิทยาคาดการณ์ว่าจะมีพายุ 2 ลูก ในประเทศเพื่อนบ้านนั้น กรมชลประทานจึงมีการบริหารจัดการน้ำโดยเร่งระบายน้ำจากแม่น้ำชีลงสู่แม่น้ำโขง เพื่อเตรียมพร้อมรับพายุ "ไลอ้อน ล็อก" ซึ่งลดกำลังลงเป็นหย่อมความกดอากาศต่ำและขึ้นฝั่งที่เวียดนามแล้ว โดยจะส่งผลกระทบเกิดฝนตกในพื้นที่ภาคตะวันออกเฉียงเหนือตอนบน ได้แก่ นครพนม และสกลนคร ซึ่งในส่วนของจังหวัดนครพนมสามารถระบายน้ำให้ไหลลงแม่น้ำโขงได้ทันที สำหรับจังหวัดสกลนครนั้น เขื่อนน้ำอูนและพื้นที่รับน้ำหนองหานได้มีการพร่องน้ำเพื่อรองรับปริมาณฝนที่คาดว่าจะตกไว้แล้ว ทั้งนี้ ในพื้นที่ภาคตะวันออกเฉียงเหนือนั้น กรมชลประทานได้ตั้งศูนย์ส่วนหน้าเพื่อเตรียมพร้อมรับมือพายุต่างๆ ไว้แล้ว โดยยืนยันว่า มีการเตรียมพร้อมรองรับสถานการณ์อย่างใกล้ชิดและมีการแจ้งเตือนประชาชนให้พร้อมรับมืออยู่เสมอรองอธิบดีกรมชลประทาน กล่าวอีกว่า การบริหารจัดการน้ำในพื้นที่ภาคตะวันออกเฉียงเหนือนั้น ที่ผ่านมานอกจากการระบายน้ำเพื่อลดสถานการณ์น้ำท่วมแล้ว ยังมีการเตรียมแบ่งน้ำไปกักเก็บน้ำในลุ่มน้ำและแก้มลิงต่างๆ ด้วย เพื่อไว้ใช้ในช่วงหน้าแล้ง ซึ่งที่ผ่านมาการบริหารจัดการน้ำสามารถลดผลกระทบจากภัยแล้งได้เป็นอย่างดี